정조 4년
大司諫李在學疏曰。伏以。日吉辰良。嘉禮順成。臣民欣祝。曷有其極。仍伏念臣年淺學疎。才鈍識陋。百不猶人。一無可取。而幸値休明之運。獲忝任事之末。自在玉署。偏荷翦拂之渥。及廁銀臺。久蒙庇覆之私。恩重丘山而曾無絲毫所報。感在心肝則只以隕結爲期。夷險燥濕。惟當盡分。筋力奔走。何敢言勞。所以有除輒膺。未嘗爲辭巽之計。而至於諫長之任。乃是淸朝峻選。如臣言議風采。何曾一分近似。而沐浴之大論方張。竭蹶之微忱自激。冒肅恩命。隨參賓對。退而反省。尙有餘愧。張皇暫出。雖伸必討之義。仍因久據。實有不稱之懼。玆敢略暴仰懇。仰瀆崇嚴。伏乞聖明。亟賜鐫改。以安微分。不勝大願。臣方祈免之不暇。而危明慮治。古人有言。愛君憂國。秉彝所得。雖是陳腐之常談。冀或裨益於新化。玆敢草草數語。仰陳於紸纊之聽。惟殿下垂察焉。嗚呼。今日。卽我殿下一初之會也。粵自嗣服以來。權凶用事。濁亂我殿下之朝廷。貽累我殿下之治化。勢熖薰天而君綱一移。名義掃地而國脈潛鑠。將至於宗社不亡無幾。何幸邦運靈長。聖心悔悟。日月重輝於中天。虺蛇屛跡於深藪。朝墅有淸明之象。內外屬寧謐之期。此正懲前而毖後。厲精而聚神。赫然奮發。挽回至治之一大機也。然三年之大腫初潰而眞元隨陷。千間之廣廈將傾而撐柱沒策。人心世道。無收拾之望。國勢時象。有岌嶪之形。百弊千疵。不可枚擧。而苟求其受病之源。則專由於君臣上下。不以一實字做去耳。臣誠固陋謭劣。不知某事之爲得。某政之爲失。而姑從大體上論之。聖學無成就之實也。世道無丕變之實也。群工無策厲之實也。小民無懷保之實也。人才無收用之實也。言路無洞開之實也。嗚呼。殿下臨御以來。典學是先。以大禹惜陰之念。懋周王緝熙之工。法殿淸晝。常少綴講之日。燕居深宵。亦無釋卷之時。歷覽今古。貫通天人。在廷臣僚。孰不欽仰。而第帝王之學。有異匹庶。窮格之工。不在章句。必也以未能而求能。以未知而求知。若先賢所謂今日識一理。明日識一理。今日行一難事。明日行一難事然後。方可謂之學矣。苟或有學之名。而無學之實。其學時與未學時同。則雖謂之不學。可也。臣未敢知殿下之學。於實地上。果無一分未盡之歎耶。英銳太露。涵蓄不足者。卽殿下之病。而果能學焉而變化之乎。私意未祛。好惡或偏者。亦殿下之病。而果能學焉而矯捄之乎。多恩小罰。規模有未立之病。務近忽遠。地師有未柘之病。殿下亦能得於學而治其病乎。殿下方講論語。臣請以論語首卷中數句仰贊焉。子曰。道千乘之國。節用而愛人。顧今財用漸渴而經費猶繁。杼軸已空而民生益困則殿下果欲歉於節用愛人乎。子曰。周因於殷禮。所損益。可知也。近日之文具太勝。正宜損周益殷則殿下果能斥其文而尙其質。如周殷損益之道乎。子曰。擧直措諸枉則民服。今世之直道不行。率皆枉尋直尺則殿不果能奬其直而黜其枉。如擧直措枉之訓乎。此不過首卷中三件事。而殿下有講學之名。無體驗之實。則推此以往。全部可知。古人云疑怪之發。乃是學者好消恩。殿下臨文而深思。則今之不如古。得無疑乎。反躬而自察則治之不從欲。得無怪乎。若或開卷而讀。掩卷而忘。書自書。我自我。了無受用之效。則雖日接十筵。日講百篇。其於誠正格致之域。遮却幾重。謨不發於其政。害於其事者。殆與不學而無異矣。伏願殿下。勿謂典學之已高。益勉有察之極工。不求諸外而求諸內。不責於人而責於己。一講一誦。必思體認之功。一政一令。每軫反隅之道。以爲聖學成就之實焉。嗚呼。殿下臨御以來。是危勤懇之諭。每發於絲綸之間。矯革之策。恒軫於施措之際。朝著之潰烈者。必欲變之。紀綱之頹弛者。必欲變之。科弊已痼。士趨不端則思所以變之。宮方不古。倖門大開則思所以變。以至貪汚之漸盛。奢侈之益熾者。莫不欲隨弊變之。庶幾徯志之治。拭目以覩。而默檢四五年來所捄者何事。所革者何弊。一室分權而門戶各立。百歧趨利而戈戟相隨。馴致今日淆亂之象。以懷聖明平蕩之治。則朝著可謂變乎。法禁解弛而朝令不行。名分紊亂而民志未定。街上走卒。斥呼宰相。城外强盜。歐打朝士。禁門攔入。徒勤申飭之敎。蹕路上言。卒多猥越之事。至於百度紐解。莫可收拾則紀綱可謂變乎。試場屢飭而猶多㚥巧之竇。士習益渝而或有駭悖之擧。政曹聽命於權臣而惟是好惡。公器反歸於私逕而多拂人望。則科道之淆雜。官方之僥濫。實未變也。嗣服以後。懲墨是嚴。而中外輦輸。權門富公。御室之內示朴爲先。而搢紳夸麗。匹庶效尤則貪墨之風。侈靡之習。亦未變也。凡此積痼之弊。雖由人心之浮薄。俗習之澆漓。而苟求其本則殿下。道率之方。有所未盡而然耳。移風易俗。雖非造次之事。上行下效。自有捷膺之理。故聖人以明德變黎之要。先儒以正心爲更化之原。伏願殿下。深軫反求之道。克加維新之工。出治則必以立志爲先。正俗則必以克己爲本。益懋躬行。毋事言敎。以爲世道丕變之實焉。嗚呼。殿下臨御以來。以群工之不能策厲爲憂。念國事之泮渙則宵肝靡遑悶庶務之叢睉則廈氈興歎。一心勤勞。五年于玆。庶幾虞廷致厲翼之美。周官有董正之休。而無奈大小之狃安成習。內外之振刷無聞。廟堂紆謨。不過簿書期會。而民憂國計。抛却笆籬。經筵講討。只是章句註釋。而君德時政。視作弁髦。士夫之名節盡壞而不知廉恥之爲何物。朝堂之詣謔太甚而不識鄙俚之爲可羞。伈伈泄泄。不肯擔着事務。悠悠泛泛。率是拖過時日。史局堂郞。惟思占便而迄無造成之期。法曹囚緊。不決剖決而每多滯訟之患。京外覆啓。乃是承傳擧行。而猶且愆期。卯酉供仕。惟視摘奸久近。而每事懸頉。外方之朔末修報徒。襲前例而無實莫甚。各邑之月三同推。只憑文書而會坐亦罕。以至於群工之姑息。作爲時體。庶事之因循。遂成痼弊。古云君逸於上。臣勞於下。今也則反是。至尊獨勞。諸臣偸安。下旣無委任責成之效。上反有躬親細務之歎。此豈但今日廷臣。不。能事事之罪哉。亦由於殿下任使之失其宜。振厲之失其方耳。帝舜分命九官而著無爲之化。文王罔知庶獄而致大猷之休。誠使殿下。官皆擇人。人皆效能。則何至於憂勞如是之勤而治化如是之邈乎。伏願殿下。益勵振作之志。克盡蕫率之方。黜陟毋或容私而必考其績。用舍無徒循常而必隨其才。使百僚俱警。庶績咸凝。以爲群工策勵之實焉。嗚呼。殿下臨御以來。以小民之不能懷保爲憂。元朝下勸農之綸而老羸者扶杖以聽。荒年盡調窮之策而飢饉者攢手以祝。凡係損上益下之政。不謀卿士。不恤經費。惟以安民爲急先務。而只緣有司之臣。不善奉承。如傷之澤。未能下究。前後繡衣之差遣。未見民瘼之採奏。新舊還穀之停捧。反歸吏逋之彌縫。豪族兼竝而無所懲畏。殘氓偏苦而或至離散。身帶兩役之不足而至兼三四役名。懲及同里之不已而貽害遠近村里。托以犯禁而營門收贖。殆甚京司之出牌。謂之風聞而平民推捉。徒作奸吏之索賂。空差革罷。寔是盛事。而官隷之侵漁自如。京納情債。本而禁令。而曹胥之誅求愈甚。其他病民之事。剝民之政。不一其端。難以遍擧。雖値有年。尙多顚連。倘遇薦歉。將何奠安。噫。今日民生之困苦。亦云極矣。其所以日夜顒祝。特以爲命者。惟以殿下之仁聞夙著。德音屢降。必有以蘇其疾瘼。拯之溝壑也。今若慰撫之聖諭徒勤而實政未究。懸望之象情已竭而實澤不及。則民雖至愚。不可以空言悅也。伏願殿下。克推可愛之仁。益軫惠鮮之政。懋節儉以紓民力。擇守宰以重民牧。一絲一粒之費。必思其出於民。一木一石之役。惟恐其勞於民。爬擳積弊。講究良法。使下情無壅閼之歎。上澤有周洽之美。以爲小民懷保之實焉。嗚呼。殿下臨御以來。以收用人才爲務。戒循私之習。屢勤飭敎。悶遐方積鬱之弊而每思疏通。重官爵以防濫進之路。量才能以盡器使之方。庶幾朝有彙征之美。野無遺逸之歎。而其奈培養無素。旣乏需世之才。鑑前不明。又失用人之道。浮華合於時樣而朴實者反受其悔。躁競利於進取而恬靜者未見其用。論人則較量地閥以定優劣。臨政則分排色目。以謂公平。才能有當而公卿子弟。無官無做。人皆有能則鄕曲寒微。無路自發。進退惟從親疎而大啓趨利之弊。取捨多視言貌而或欠考實之政。每歲京外之薦擧。只循顔私而無簡選之意。兩朔都政之飭厲。便成文具而無奉行之效。天點一靳。則輒過疑慮而難於復擬。中批或降。則雖至驟躐而看作常事。銓任雖云復舊。而不見激揚之效。武職亦自不輕。而惟以履歷爲準。黜陟失宜。才彦無興起之心。賢愚莫別。闒茸有僥倖之望。此誠今日之大病弊也。噫天生一代之才。足了一代之事。近日人物。雖甚眇然。亦豈無了一世之才乎。亶由殿下求之未廣。用之失宜而然耳。誠使甄拔必公。任使爲當。則大小之才。皆得才效。尺寸之能。亦無所遺。伏願殿下。毋曰人才之難得。惟恐任用之未盡。扶植名節。以爲作成之本。愼重公器。以爲磨礪之方。用才俊則勿以地處爲拘。責成績則又以久任爲期。開廣求之路。杜偏私之門。使有才者。無未試之歎。無才者。絶非分之心。以爲人才收用之實焉。嗚呼。殿下臨御以來。以洞開言路爲務。有事則求言。遇災則求言。屢發臨朝之歎。每切樂聞之念。而夷考五年之中。何嘗有一人之敢言不諱者乎。殿陛之間。未聞是非之爭。臺閣之上。互守含默之戒。袞職闕遺嫌於專功。廟謨得失。視以時諱。至於草墅之有懷欲陳者。指以狂夫。朝參之上殿以奏者。目以迂闊。竝占執藝之論。官師之規而寧無聞焉。噫。殿下之廷。無言久矣。殿下亦知其所由乎。奸凶竊弄於中。聰明壅蔽於上。百官聽其命令。三司受其指揮。一種無恥之輩。倡爲之論曰。聖朝本無闕事。賢臣爲之輔翼。不可强覓而法直云爾。雖有寂寥之陳談。亦必就正於權門。故諂附者希其旨而不欲言。自愛者畏其禍而不欲言。臣亦前日三司中人也。今發此言。有愧本心。而苟究其由。則殿下取善之量雖弘。而偏係之病反勝。使小人無所忌憚。擧世莫敢誰何。直至今日之朝象而極矣。何幸天衷感發。罪人黜伏。此正殿下敷示誠意。思聞直言之時。而第以目下事言之。惟彼合辭之請。乃是一國之論。而私反害正。久靳快允之音。恩或掩義。至下亟停之批。此猶如是。他尙可論。若此不已。則誠恐公議摧沮。人心渙散。言路之塞。將無異於權凶在朝之時。寧不寒心。伏願殿下。先從大論。以洩輿憤。克恢聖聽。以廣言路。洞示虛己之衷俾開疑沮之情。指陳袞闕則毋徒曰留意而必飭。反諸聖躬。論及時弊則毋徒爲例批而必思施諸政事。言雖過激而勿慮其訐揚。言或觸忤而勿罪其狂妄。使耳目開張。情志交孚。以爲言路洞開之實焉。噫。顧今可言之事。豈止於此哉。時憂溢目。國事罔涯。殆如中流失楫而止泊靡所。百體受病而醫治無策。賈誼所謂太息流涕者。政是今日。而臣之見識淺短。數條論烈。近是皮腫。全乏骨骾。自顧慙悚。如無所容。然竊以爲聖學成就。最是第一急務。世道之丕變。群二之策厲。小民之懷保。人才之收用。皆從聖學中出來。而至於言路。尤係國家之興亡。故以聖學爲首。言路爲終。不顧陳陋之嫌。不避僭妄之罪。冒疎而略陳之。儻殿下以詢蕘之德。察獻芹之誠。不以人廢言。則非但有助於來諫。抑恐少俾於爲治。惟願殿下留意焉。臣無任屛營祈懇之至。答曰。省疏具悉。六條陳勉。無非藥石。思欲奮勵費成。而其中時弊之不可不救正者。許令廟堂覆奏。爾其勿辭。從速察職。